A4-0429/98

Ψήφισμα σχετικά με την αίτηση προσχώρησης της Βουλγαρίας στην Ευρωπαϊκή Ένωση ενόψει του Ευρωπαϊκού Συμβουλίου της Βιέννης στις 11 και 12 Δεκεμβρίου 1998

Το Ευρωπαϊκό Κοινοβούλιο,

- έχοντας υπόψη την αίτηση προσχώρησης της Βουλγαρίας στην Ευρωπαϊκή Ένωση, που κατατέθηκε στις 15 Δεκεμβρίου 1995,

- έχοντας υπόψη τη γνώμη της Επιτροπής της 15ης Ιουλίου 1997 σχετικά με την αίτηση προσχώρησης της Βουλγαρίας στην Ευρωπαϊκή Ένωση (COM(97)2008 - C4-0380/97),

- έχοντας υπόψη το ψήφισμά του της 4ης Δεκεμβρίου 1997 επί της ανακοίνωσης της Επιτροπής «Ατζέντα 2000 - Για μια ισχυρότερη και ευρύτερη Ένωση» (COM(97)2000 - C4-0371/97) ((EE C 388, 22.12.1997, σελ. 17)), τη γνωμοδότησή του της 11ης Μαρτίου 1998 για την πρόταση κανονισμού (ΕΚ, ΕΚΑΕ), σχετικά με βοήθεια στις υποψήφιες χώρες της Κεντρικής και Ανατολικής Ευρώπης στο πλαίσιο της προενταξιακής στρατηγικής (COM(97)0634 - C4-0010/98 - 97/0351 (CNS)) ((ΕΕ C 104, 6.4.1998, σελ. 110)) και το ψήφισμά του της 11ης Μαρτίου 1998 για τις προτάσεις για αποφάσεις του Συμβουλίου επί των αρχών, προτεραιοτήτων, ενδιάμεσων στόχων και όρων που περιέχονται στις εταιρικές σχέσεις (COM(98)0053 - C4-0130/98) ((ΕΕ C 104, 6.4.1998, σελ. 113 )),

- έχοντας υπόψη τις αποφάσεις που ελήφθησαν από το Ευρωπαϊκό Συμβούλιο στο Λουξεμβούργο στις 12 και 13 Δεκεμβρίου 1997 και στο Κάρντιφ στις 15 και 16 Ιουνίου 1998,

- έχοντας υπόψη τις εκθέσεις που υποβλήθηκαν από την Επιτροπή στις 4 Νοεμβρίου 1998,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (A4-0429/98),

Α. λαμβάνοντας υπόψη τις σημαντικές προσπάθειες που καταβάλλει η Βουλγαρία για την οικοδόμηση ενός κράτους δικαίου, τη σταθερότητα της δημοκρατικής τάξης, τον σεβασμό των δικαιωμάτων του ανθρώπου και την προστασία των μειονοτήτων,

Β. εφιστώντας την προσοχή στο γεγονός ότι στις περισσότερες ΧΚΑΕ πρέπει να καταβληθούν σημαντικότερες προσπάθειες για περαιτέρω ένταξη των εθνοτικών μειονοτήτων,

Γ. εκφράζοντας την ικανοποίησή του για τις προσπάθειες που καταβάλλει η Βουλγαρία με στόχο τη σταθεροποίηση της οικονομικής και χρηματοπιστωτικής κατάστασης, την επιτάχυνση της διαδικασίας ιδιωτικοποιήσεων και την περαιτέρω βελτίωση των προϋποθέσεων για τη λειτουργία της οικονομίας της αγοράς,

Δ. υπογραμμίζοντας τις προσπάθειες που καταβάλλει η Βουλγαρία για διατήρηση των βιώσιμων κοινωνικών συνθηκών κατά τη δύσκολη μεταβατική περίοδο, καθώς και την ανάγκη να εντείνει τις προσπάθειές της που στοχεύουν στην καταπολέμηση της φτώχειας και του κοινωνικού αποκλεισμού, ιδιαίτερα όσον αφορά τα παιδιά που βρίσκονται σε κίνδυνο,

Ε. λαμβάνοντας υπόψη τις μεταρρυθμίσεις που πραγματοποιούνται στη νομοθεσία της χώρας ούτως ώστε να συμμορφωθεί με την ευρωπαϊκή νομοθεσία, καθώς και την ανάγκη ενίσχυσής τους,

ΣΤ. σημειώνοντας, ωστόσο, την ανάγκη περαιτέρω βελτίωσης της βουλγαρικής νομοθεσίας προκειμένου να φθάσει το επίπεδο των ευρωπαϊκών προτύπων και αξιών,

Ζ. διαπιστώνοντας με ικανοποίηση ότι έχει ξεκινήσει συνολική διοικητική μεταρρύθμιση (τα σχετικά νομοθετικά κείμενα έχουν ήδη υποβληθεί στο Κοινοβούλιο), αλλά σημειώνοντας παράλληλα τις καθυστερήσεις σε ό,τι αφορά την υλοποίηση της μεταρρύθμισης αυτής,

Η. υπογραμμίζοντας την ανάγκη περαιτέρω βελτίωσης της οικολογικής κατάστασης, καθώς και την ανάγκη χάραξης και εφαρμογής μιας αποδοτικής ενεργειακής πολιτικής,

Θ. τονίζοντας ότι πρέπει να υπάρξει ενθάρρυνση της κοινωνίας των πολιτών, του Τύπου και των τοπικών αρχών να συμμετάσχουν ενεργά στις προετοιμασίες της Βουλγαρίας ενόψει της ένταξης[semigr ] παρατηρώντας ότι η διαδικασία ενθάρρυνσης δυσχεραίνεται σε μεγάλο βαθμό από τις υποχρεωτικές θεωρήσεις που εμποδίζουν τη βελτίωση των διασυνδέσεων με τις χώρες της ΕΕ,

1. τονίζει ότι είναι αναγκαίο η δυναμική των διεργασιών προσχώρησης να περιλάβει όλες τις χώρες με τις οποίες η Ευρωπαϊκή Ένωση συνδέεται με ευρωπαϊκή συμφωνία και επαναλαμβάνει την ακράδαντη πεποίθησή του ότι δεν πρέπει να υπάρχουν κλειστές ομάδες χωρών υποψηφίων για προσχώρηση και υπογραμμίζει ότι η δυνατότητα για ομαλή μετάβαση στο στάδιο των εντατικών διαπραγματεύσεων πρέπει να παραμένει ανοιχτή ανά πάσα στιγμή[semigr ]

2. πιστεύει ότι η σταδιακή ενσωμάτωση των υποψηφίων χωρών στην Ευρωπαϊκή Ένωση θα έχει ουσιαστική συμβολή στην ασφάλεια της Ευρώπης[semigr ]

3. επιβεβαιώνει ότι υποστηρίζει την αίτηση προσχώρησης της Βουλγαρίας, καθόσον θεωρεί ότι η χώρα πληροί τις προϋποθέσεις, σε ό,τι αφορά τη συνολική πολιτική και οικονομική ανάπτυξή της και επισημαίνει ότι η έκθεση προόδου της Επιτροπής του Νοεμβρίου 1998 σχετικά με την ένταξη της Βουλγαρίας είναι συνολικά θετική σε σχέση με τις σημαντικές προσπάθειες που έχει καταβάλει η χώρα αυτή, χωρίς ωστόσο να αποκρύπτει τη σημαντική εργασία που απομένει ακόμη να γίνει σε ορισμένους βασικούς τομείς[semigr ]

4. επιβεβαιώνει την επιλεξιμότητα της Βουλγαρίας στη διαδικασία ένταξης και διαπραγματεύσεων[semigr ] επισημαίνει με ευχαρίστηση την πρόοδο που έχει σημειώσει η Βουλγαρία στον οικονομικό τομέα και ελπίζει ότι η χώρα θα κατορθώσει να διατηρήσει την ορμή της διαδικασίας μεταρρυθμίσεων και να αυξήσει την ικανότητά της για υλοποίηση και έλεγχο της εφαρμογής του κεκτημένου[semigr ]

5. επιδοκιμάζει το γεγονός ότι η προενταξιακή στρατηγική της Βουλγαρίας εφαρμόζεται κατά τρόπο αποτελεσματικό και ικανοποιητικό[semigr ]

6. τονίζει ότι πρέπει να ολοκληρωθούν οι μεταρρυθμίσεις, μεταξύ των άλλων και η μεταρρύθμιση στον τομέα της κοινωνικής προστασίας των βουλγάρων υπηκόων, καθώς και η καθιέρωση ενός αντιπροσωπευτικού και ανεξάρτητου κοινωνικού διαλόγου[semigr ]

7. επαναλαμβάνει τη σημασία της διαφανούς, επαγγελματικής, αποδοτικής και ανεξάρτητης δημόσιας διοίκησης για τη διασφάλιση μιας πραγματικής και δίκαιης δημοκρατικής κοινωνίας, και κατά συνέπεια ελπίζει ότι η Κυβέρνηση θα θέσει σύντομα σε εφαρμογή τη διοικητική μεταρρύθμιση, αμέσως μετά την ψήφιση του νόμου από το Κοινοβούλιο[semigr ]

8. θεωρεί ότι πρέπει να ολοκληρωθεί η μεταρρύθμιση στον χώρο των μέσων ενημέρωσης, ενώ ταυτόχρονα αναγνωρίζει τον ρόλο του Τύπου στη διαδικασία εκδημοκρατισμού, στην ευαισθητοποίηση της κοινής γνώμης, στην ενίσχυση του πλουραλισμού, στη δημιουργία μιας ανοιχτής κοινωνίας και στην ενθάρρυνση των πολιτών να συμμετάσχουν στη διαδικασία λήψης αποφάσεων και στις αλλαγές[semigr ]

9. αναγνωρίζει τις προσπάθειες που καταβάλλει η Βουλγαρία στον τομέα της πυρηνικής ενέργειας, εκφράζει ωστόσο την απογοήτευσή του από τη στάση της βουλγαρικής κυβέρνησης σχετικά με την πυρηνική ενέργεια, και ειδικότερα από το πρόσφατο αίτημά της προς την Επιτροπή για επανεξέταση της συμφωνίας NSA για τον πυρηνικό σταθμό του Kozloduy, που αποβλέπει στην αναβολή της διακοπής λειτουργίας των τεσσάρων πρώτων μονάδων[semigr ] κατά συνέπεια, ζητεί επιμόνως από τη βουλγαρική κυβέρνηση να παραμείνει πιστή στη δέσμευσή της ως προς το κλείσιμο των πυρηνικών σταθμών που δεν επιδέχονται αναβάθμιση[semigr ] πιστεύει ότι αυτό θα οδηγήσει στη διασφάλιση της προστασίας του περιβάλλοντος και της δημόσιας υγείας, τόσο των πολιτών της Βουλγαρίας, όσο και των ευρωπαίων πολιτών, καθώς και στην προώθηση μιας απεξαρτημένης από την πυρηνική ενέργεια μακροπρόθεσμης στρατηγικής στον ενεργειακό τομέα της χώρας που θα επιτρέπει στη Βουλγαρία να καλύψει τις εκάστοτε ενεργειακές της ανάγκες και αποδόσεις και να βελτιώσει το βιοτικό επίπεδο των πολιτών της[semigr ]

10. επιδοκιμάζει τις προσπάθειες της Βουλγαρίας στον οικονομικό τομέα, τονίζει ωστόσο ότι πρέπει να επιταχυνθούν η διαδικασία ιδιωτικοποιήσεων, οι διαρθρωτικές προσαρμογές και οι μεταρρυθμίσεις στον γεωργικό τομέα[semigr ]

11. υπογραμμίζει την ανάγκη περαιτέρω βελτίωσης των συνθηκών εργασίας και διαβίωσης, και ιδιαίτερα την ανάγκη προστασίας των παιδιών και των λιγότερο ευνοημένων κοινωνικών ομάδων[semigr ]

12. επισημαίνει το γεγονός ότι η Βουλγαρία ζημιώθηκε οικονομικά από τον πόλεμο στην πρώην Γιουγκοσλαβία, δεδομένου του σταθεροποιητικού ρόλου που διαδραματίζει στη Νοτιοανατολική Ευρώπη, και τονίζει την ανάγκη ενίσχυσης όλων των μορφών περιφερειακής και διαπεριφερειακής ανάπτυξης για τον σκοπό αυτό[semigr ]

13. ενθαρρύνει τις δύο πλευρές να εκμεταλλευτούν πλήρως τα υφιστάμενα μέσα, ειδικότερα την Ευρωπαϊκή συμφωνία και την προενταξιακή εταιρική σχέση, και να εντείνουν τη συνεργασία τους και τις κοινές προσπάθειες με σκοπό την προσχώρηση της Βουλγαρίας στην Ευρωπαϊκή Ένωση[semigr ]

14. ζητεί η Ευρωπαϊκή Διάσκεψη να αποτελέσει το φόρουμ στο πλαίσιο του οποίου η Ευρωπαϊκή Ένωση, η Βουλγαρία και οι υπόλοιπες υποψήφιες χώρες θα συζητήσουν τα κοινά προβλήματα πριν από την ένταξη και θα εξεύρουν λύσεις στα σημαντικά ζητήματα που εκκρεμούν στον τομέα της δικαιοσύνης και των εσωτερικών υποθέσεων, όπως είναι για παράδειγμα η κατάργηση των υποχρεωτικών θεωρήσεων για τους βούλγαρους πολίτες που ταξιδεύουν σε χώρες της Ευρωπαϊκής Ένωσης, ως ένδειξη ισότιμης μεταχείρισης των υποψήφιων χωρών[semigr ]

15. αναθέτει στον Πρόεδρο του να διαβιβάσει το παρόν ψήφισμα στην Επιτροπή, το Συμβούλιο, το Ευρωπαϊκό Συμβούλιο, τις κυβερνήσεις των κρατών μελών, καθώς και στην κυβέρνηση και το κοινοβούλιο της Βουλγαρίας.